# Larissa Latínina

Larissa Latínina (en rus: Лари́са Латы́нина) (Kherson, Unió Soviètica 1934) és una exgimnasta especialitzada en gimnàstica artística guanyadora de 18 medalles olímpiques representant la Unió Soviètica.
Considerada una de les millors gimnastes de tots els temps, dominà aquest esport entre les dècades del 1950 i del 1960 i ostentà el rècord de medalles olímpiques aconseguides per una persona (18) durant 48 anys, fins a ser superat per l'americà Michael Phelps el 31 de juliol de 2012, així mateix és l'única dona en haver aconseguit guanyar nou medalles d'or en uns Jocs Olímpics.

## Biografia

Va néixer el 27 de desembre de 1934 a la ciutat de Kherson, població situada a la província del mateix nom, que en aquells moments a la República Socialista Soviètica d'Ucraïna (Unió Soviètica) i que avui en dia forma part d'Ucraïna.
Va néixer amb el nom Larisa Dirij (en rus: Лариса Дирий). Té la nacionalitat russa.

## Carrera esportiva

Va iniciar la seva carrera com a ballarina de ballet clàssic, si bé es passà posteriorment a la gimnàstica artística. La seva carrera internacional la inicià als 19 anys al participar en el Campionat del Món de Roma l'any 1954, on va obtenir la medalla d'or en la competició per equips.
Va participar, als 21 anys, en els Jocs Olímpics d'Estiu de 1956 realitzats a Melbourne (Austràlia), on aconseguí guanyar sis medalles de les set proves disputades: la medalla d'or en la prova individual femenina, prova per equips, exercici de terra (compartida amb la seva rival hongaresa Ágnes Keleti) i salt sobre cavall; la medalla de plata en la prova de barres asimètriques i la medalla de bronze en la prova per aparells. L'única prova en la qual no obtingué medalla fou la de barra d'equilibris, en la qual finalitzà quarta i guanyà així un diploma olímpic.
En els Jocs Olímpics d'Estiu de 1960 realitzats a Roma (Itàlia) aconseguí guanyar sis medalles en les sis proves disputades (en aquesta edició deixà de realitar-se la prova per aparells). Així doncs guanyà la medalla d'or en la prova individual, per equips i exercici de terra; la medalla de plata en les proves de barres asimètriques i barra d'equilibris i la medalla de bronze en la prova de salt sobre cavall.
En els Jocs Olímpics d'Estiu de 1964 realitzats a Tòquio (Japó) novament fou la gran dominadora d'aquest esport, guanyant novament sis medalles de sis proves disputades i establint una gran rivalitat esportiva amb la txecoslovaca Věra Čáslavská. Així doncs guanyà la medalla d'or en la prova per equips i en exercici de terra (tercera medalla d'or en aquestes dues proves); la medalla de plata en la prova individual (quedant just per darrere de Věra Čáslavská) i de salt sobre cavall i la medalla de bronze en les proves de barres asimètriques i barra d'equilibris.
Al llarg de la seva carrera ha guanyat catorze medalles en el Campionat del Món de gimnàstica artística, nou d'elles d'or; i catorze medalles més en el Campionat d'Europa de la disciplina, set d'elles d'or.

## Retirada i carrera com a entrenadora

En retirar-se de la competició activa, l'any 1966, passà a ser entrenadora de l'equip soviètic de gimnàstica artística, un càrrec que desenvolupà fins al 1977. Sota la seva direcció, la selecció femenina soviètica va guanyar l'or per equips als Jocs Olímpics de 1968, 1972 i 1976. En els Jocs Olímpics d'Estiu de 1980 realitzats a Moscou (Unió Soviètica) fou l'encarregada d'organitzar les proves olímpiques de gimnàstica artística.

## Família

És filla de Pelageya Anisimovna Barabamyuk (1902-1975) i Semyon Andreevich Diriy (1906-1943), que va morir en la batalla de Stalingrad. Latynina es va casar tres vegades. El seu últim i actual marit és Yuri Izrailovich Feldman (nascut el 1938), membre de l'Acadèmia Russa de Ciències Electrotècniques i antic ciclista de competició. La seva filla d'un matrimoni anterior, Tatyana Ivanovna Latynina (nascuda el 1958), és una ballarina folklòrica. Va néixer només cinc mesos després que la seva mare guanyés un títol mundial en la modalitat del concurs complet, i set mesos després del seu naixement Latynina va competir als campionats nacionals. Latynina va mantenir el seu embaràs en secret, fins i tot per al seu entrenador. També tingué un fill.

## Referències

* 1 2 Nick Zaccardi; Gennady Fyodorov «cnn.com/2012/olympics/2012/07/10/larisa-latynina-michael-phelps-olympic-medals-record/index.html? eref=sircrc Con su récord de todos los tiempos a punto de caer, la poco conocida Latynina mira hacia atrás». , 10-07-2012.
* 1 2 Лариса Латынина – биография. bestpeopleofrussia.ru
* 1 2 Латынина, Лариса Семёновна. Encyclopedic Dictionary
* ↑ «Larysa Latynina». Arxivat de l'original el 2020-04-17.